ศูนย์วิจัยกสิกรไทยชี้แนวโน้มการว่างงานปี 2553 ลดลง
ศูนย์วิจัยกสิกรไทย ประเมินการว่างงานปี 2553 มีแนวโน้มลดลง จากเศรษฐกิจฟื้นบวกไทยเข้มแข็ง แต่หวั่นปัญหามาบตาพุดหนักคนตกงานเกือบ 2 แสน
15 ม.ค. 2553

ศูนย์วิจัยกสิกรไทย ประเมินการว่างงานปี 2553 มีแนวโน้มลดลง จากเศรษฐกิจฟื้นบวกไทยเข้มแข็ง แต่หวั่นปัญหามาบตาพุดหนักคนตกงานเกือบ 2 แสน
ศูนย์วิจัยกสิกรไทย ประเมินแนวโน้มการจ้างงานในปี 2553 มีปัจจัยสนับสนุนการฟื้นตัวของการจ้างงานที่สำคัญ มาจากความต่อเนื่องของการฟื้นตัวของเศรษฐกิจโลก และมาตรการกระตุ้นเศรษฐกิจของภาครัฐผ่านโครงการไทยเข้มแข็ง โดยคาดว่า จำนวนผู้ว่างงานเฉลี่ยในปี 2553 อาจมีแนวโน้มปรับลดลงมาอยู่ที่ระดับ 4.6-5.0 แสนคน ขณะที่คาดว่าอัตราการว่างงานเฉลี่ยอาจจะอยู่ในกรอบประมาณ 1.2-1.3% ของกำลังแรงงานทั้งหมด ซึ่งปรับตัวดีขึ้นกว่าในปี 2552 ที่คาดว่าจะมีผู้ว่างงานเฉลี่ย 5.76 แสนคน คิดเป็นอัตราเฉลี่ย 1.5%
อย่างไรก็ตาม ประเด็นที่มีผลต่อการจ้างงานในปี 2553 คือ ปัญหาการหยุดชะงักของโครงการลงทุนในอุตสาหกรรมมาบตาพุด ซึ่งในเบื้องต้น ภาครัฐและภาคเอกชนได้ประเมินว่าอาจมีลูกจ้างได้รับผลกระทบประมาณ 4 หมื่นคน หากมีการระงับทั้ง 65 โครงการ นอกจากนี้ ยังมีการประเมินผลกระทบต่อเศรษฐกิจ 2 ระดับ ในกรณีผลกระทบเล็กน้อย GDP จะลดลงประมาณ 0.2% ต่อปี และการจ้างงานทั้งประเทศลดลง 6,600 คน และในกรณีผลกระทบรุนแรง GDP จะลดลงประมาณ 0.5% ต่อปี และการจ้างงานทั้งประเทศลดลง 193,000 คน
อย่างไรก็ดี ตลาดแรงงานไทยในปี 2553 ยังเผชิญกับปัญหาเชิงโครงสร้างอีกหลายประการ อาทิ ปัญหาการขาดแคลนแรงงานในภาคอุตสาหกรรม ปัญหาการว่างงานแฝง ปัญหาค่าจ้างที่ค่อนข้างต่ำเมื่อเทียบกับค่าครองชีพ ตลอดจนปัญหาแรงงานที่เริ่มเข้าสู่วัยสูงอายุที่เพิ่มขึ้น ซึ่งโจทย์ต่างๆ ดังกล่าว นอกจากจะต้องอาศัยระยะเวลาในการเยียวยาแล้ว ก็ยังต้องใช้ความร่วมมือจากทั้งภาครัฐและเอกชน เพื่อให้การผลักดันและการแก้ไขปัญหาเหล่านั้นบังเกิดผลอย่างเป็นรูปธรรมในอนาคต